Haukar juku forskot sitt á toppi úrvalsdeildar karla í handbolta í gærkvöld með sigri á Stjörnunni. Tveir leikir voru í deildinni í gærkvöld.
Haukar tóku á móti Stjörnunni að Ásvöllum og voru með fimm marka forystu í hálfleik, 16-11. Stjörnumenn þjörmuðu að Haukum í síðari hálfleik en náðu ekki að jafna metin og Haukar unnu eins marks sigur, 26-25. Stjarnan er áfram í 7. sæti deildarinnar eftir leikinn en Haukar juku forystu sína í efsta sæti í 4 stig. Haukar eru með 23 stig en FH er í öðru sæti með 19 stig eftir jafntefli við Gróttu í gærkvöldi, 30-30. FH jafnaði metin þegar þrjár sekúndur voru eftir af leiknum. Grótta er áfram í 10. sætinu en nú 6 stigum frá fallsætunum. Þrír leikir eru í deildinni í kvöld. Valur fær ÍBV í heimsókn klukkan sex, Þór Akureyri tekur á móti ÍR í fallslag klukkan sjö og þegar klukkuna vantar 20 mínútur í átta mætast Selfoss og Afturelding á Selfossi.
Real Madrid og Manchester City tryggðu sér í gærkvöldi sæti í 8-liða úrslitum Meistaradeildar Evrópu í fótbolta. Real Madrid lagði Atalanta í síðari leik liðanna með þremur mörkum gegn einu. Real vann fyrri leikinn á Ítalíu 1-0 og hafði því betur samanlagt 4-1. Manchester City vann Borussia Mönchengladbach 2-0 í síðari leik liðanna en liðið vann fyrri leikinn líka 2-0 og því fór 4-0 samanlagt. 16-liða úrslitunum lýkur í kvöld þegar Lazio og Bayern München mætast og Atletico Madrid og Chelsea. Bayern er 4-1 yfir gegn Lazio eftir fyrri leikinn og Chelsea 1-0 yfir gegn Atletico.
Hólmfríður Magnúsdóttir, fótboltakona, hefur ákveðið að leggja skóna á hilluna. Hólmfríður er 36 ára gömul og er næstmarkahæsta landsliðskona Íslands frá upphafi með 37 mörk. Hólmfríður lék 113 a-landsleiki og er sjötta leikjahæsta landsliðskonan frá upphafi. Hún lék með landsliðinu á þremur Evrópumótum og skoraði meðal annars fyrsta mark Íslands á stórmóti í fótbolta á Evrópumótinu 2009. Hún lék lengst af ferlinum með KR hér heima en lék líka með Val, ÍBV og Selfossi. Þá lék hún lengi erlendis í Noregi, Svíþjóð og Bandaríkjunum.
Núna klukkan 13:15 verður karlalandslið Íslands í fótbolta valið fyrir þrjá fyrstu leikina í undankeppni HM 2022. Þetta er fyrsti landsliðshópurinn sem Arnar Þór Viðarsson og Eiður Smári Guðjohnsen velja en leikið verður gegn Þýskalandi, Armeníu og Liechtenstein. Valinu verður streymt beint á ruv.is og þar verður jafnframt textalýsing.